b'\n_START_ARTICLE_\nHilda H\xc3\xa4kkinen\n_START_PARAGRAPH_\nHilda Maria H\xc3\xa4kkinen, o.s. K\xc3\xb6nni, (18. helmikuuta 1894 T\xc3\xb6ys\xc3\xa4n Ylip\xc3\xa4\xc3\xa4 \xe2\x80\x93 31. joulukuuta 2005 T\xc3\xb6ys\xc3\xa4) oli el\xc3\xa4ess\xc3\xa4\xc3\xa4n Suomen vanhin ihminen. Kuollessaan 111-vuotiaana h\xc3\xa4n oli kaikkien aikojen toiseksi tai kolmanneksi vanhimman i\xc3\xa4n saavuttanut suomalainen. H\xc3\xa4nen elinaikanaan Suomea ehti hallita kaksi keisaria ja yksitoista presidentti\xc3\xa4. H\xc3\xa4n oli seitsem\xc3\xa4nlapsisen maanviljelij\xc3\xa4perheen nelj\xc3\xa4s lapsi._NEWLINE_H\xc3\xa4kkinen kertoi itse syntyneens\xc3\xa4 18. maaliskuuta ja halusi viett\xc3\xa4\xc3\xa4 syntym\xc3\xa4p\xc3\xa4iv\xc3\xa4\xc3\xa4ns\xc3\xa4 silloin. Kirkonkirjojen mukaan h\xc3\xa4n oli syntynyt 18. helmikuuta._NEWLINE_H\xc3\xa4kkinen asui pitk\xc3\xa4\xc3\xa4n Hakoj\xc3\xa4rvell\xc3\xa4 tytt\xc3\xa4rens\xc3\xa4 Kerttu K\xc3\xb6nnin kanssa talossa, jossa ei ollut s\xc3\xa4hk\xc3\xb6\xc3\xa4 eik\xc3\xa4 juoksevaa vett\xc3\xa4. Pitk\xc3\xa4n el\xc3\xa4m\xc3\xa4ns\xc3\xa4 syyksi H\xc3\xa4kkinen arveli juuri yksinkertaista el\xc3\xa4m\xc3\xa4ntapaa. My\xc3\xb6s gerontologian professori Antti Hervosen mukaan p\xc3\xa4ivitt\xc3\xa4iset askareet pitiv\xc3\xa4t H\xc3\xa4kkisen virke\xc3\xa4n\xc3\xa4 ja toimintakykyisen\xc3\xa4._NEWLINE_Viimeiset vuodet H\xc3\xa4kkinen asui palvelutalo Elviirassa, jossa h\xc3\xa4n my\xc3\xb6s kuoli. Siell\xc3\xa4 h\xc3\xa4n vietti my\xc3\xb6s 111-vuotissyntym\xc3\xa4p\xc3\xa4iv\xc3\xa4ns\xc3\xa4, jolloin vieraana oli muiden muassa tasavallan presidentti Tarja Halonen. _NEWLINE_Hannu Karpo k\xc3\xa4vi tapaamassa H\xc3\xa4kkist\xc3\xa4 kahteen kertaan ja esitti televisio-ohjelmassaan t\xc3\xa4m\xc3\xa4n 100- ja 109-vuotisjuhlat._NEWLINE_Kaikkien aikojen vanhin suomalainen oli mahdollisesti Maria Andersson, jonka uskotaan kuolleen 117-vuotiaana vuonna 1946. Ik\xc3\xa4 ei kuitenkaan ole t\xc3\xa4ysin varma, joten H\xc3\xa4kkist\xc3\xa4 vanhempi olisi ainoastaan 112-vuotiaana kuollut Lempi Rothovius.'